REGULAMENTUL (UE) NR. 37/2010 AL COMISIEI
din 22 decembrie 2009
privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor reziduurilor substanțelor farmacologic active în alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (1), în special articolul 27 alineatul (1),
întrucât:
(1)
În scopul protejării sănătății publice, substanțele farmacologic active au fost clasificate, pe baza evaluării științifice a siguranței lor, în patru anexe ale Regulamentului (CEE) nr. 2377/90 al Consiliului din 26 iunie 1990 de stabilire a unei proceduri comunitare pentru stabilirea limitelor maxime de reziduuri de produse medicinale veterinare în alimentele de origine animală (2). Anexa I conține substanțele pentru care a fost fixată o limită maximă de reziduuri, anexa II conține substanțele pentru care nu a fost necesar să se fixeze o limită maximă de reziduuri, anexa III conține substanțele pentru care a fost fixată o limită maximă provizorie, iar anexa IV conține substanțele pentru care nicio limită maximă nu poate fi fixată, deoarece reziduurile, indiferent de limita lor, constituie un pericol pentru sănătatea umană.
(2)
În scopul simplificării, este necesar ca aceste substanțe farmacologic active și clasificarea lor în funcție de limitele maxime de reziduuri să fie integrate într-un regulament al Comisiei. Datorită faptului că respectă sistemul de clasificare prevăzut în Regulamentul (CE) nr. 470/2009, această clasificare ar trebui să fie luată în considerare și cu privire la posibilitatea administrării respectivelor substanțe farmacologic active animalelor de la care se obțin alimente.
(3)
Informațiile existente privind clasificarea terapeutică a substanțelor farmacologic active menționate în anexele la Regulamentul (CEE) nr. 2377/90 ar trebui să fie încorporate într-o coloană în cadrul clasificării terapeutice a substanțelor.
(4)
Pentru a facilita utilizarea, toate substanțele farmacologic active ar trebui să fie enumerate în ordine alfabetică într-o anexă. Din considerente de claritate, ar trebui întocmite două tabele separate: unul pentru substanțele autorizate, menționate în anexele I, II și III la Regulamentul (CEE) nr. 2377/90, și unul pentru substanțele interzise, menționate în anexa IV la regulamentul menționat anterior.
(5)
Limitele maxime provizorii de reziduuri pentru substanțele farmacologic active, stabilite în anexa III la Regulamentul (CEE) nr. 2377/90, a căror perioadă de aplicare s-a încheiat, nu ar trebui să fie încorporate în prezentul regulament.
(6)
Măsurile prevăzute de prezentul regulament sunt conforme cu avizul Comitetului permanent pentru medicamente de uz veterinar,
ADOPTĂ PREZENTUL REGULAMENT:
Articolul 1
Substanțele farmacologic active și clasificarea lor în funcție de limitele maxime de reziduuri sunt menționate în anexă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 2009.